Kom loop vir hoop! | Netwerk24
Die jongste verslag van die Wêreldgesondheidsorganisasie (WGO) onthul dat depressie die afgelope tien jaar met 18,4% toegeneem het en is wêreldwyd die grootste enkele oorsaak van ongeskiktheid.
Wêreldwyd is dit tans die derde grootste siekte en teen 2020 – oor net drie jaar – sal dit die tweede grootste wees en teen 2030 die heel grootste.
Een statistiek lui dat 350 miljoen mense wêreldwyd aan depressie ly, met 'n miljoen wat jaarliks hul lewe aan depressie verloor.
Niemand kan begin om die lyding voor te stel van diegene wat aan depressie sterf nie, soos nou weer met die tragiese dood van prof. Bongani Mayosi.
Daarom, hoe gouer die simptome herken en hulp verkry kan word, hoe beter kan dit met terapie en medikasie bestuur word. Depressie is 'n siekte, nie 'n swakheid nie, en kan behandel word.
Om te wys jy gee om, kom loop vir hoop om bewusmaking oor depressie te kweek en lewer so jóú bydrae om die stilte en stigma rakende depressie en ander psigiese siektes te verbreek.
As jy nie 3, 5 of 10 km wil stap of draf nie, kan jy ook trap – ry die Hope Bike, 'n 25 km-bergfietsprettrap vir die hele gesin.
Beplan nou al en kom stap of trap saam vir bewusmaking van psigiese gesondheid en dra iets blou om te wys jy's 'n Ambassadeur van Hoop. Kuier ná die tyd en geniet die Blaauwklippen-mark se lekkernye, of Van Gaalen's se heerlike Hollandse kaaspiekniek.
Die Loop vir Hoop word Sondag 14 Oktober van 07:45 by Blaauklippen in Stellenbosch gehou. Registrasie begin 06:30.
Besoek www.entryninja.com/events/event/30302-hope-hike-18 en klik op die Hoop Hike-skakel vir nog inligting.